Եթե սրտխառնոց է առաջանում հաց ուտելուց հետո, ապա պատճառները հասկանալու համար, նախ, պետք է վերլուծել սննդային սովորություններն ու փոխել ընդհանուր կենսակերպը: Սթրեսներ, վիտամիններով ու միկրոտարրերով աղքատիկ սնունդ, սակավաշարժություն. այս ամենն ուղեկցում է գրեթե յուրաքանչյուր քաղաքաբնակի: Ուտելուց հետո առաջացած սրտխառնոցն ազդարարում է, որ ժամանակն է վերանայել օրվա ռեժիմը: Կարելի է սննդակազմը փոփոխել, ներառել մրգեր ու բանջարեղեն, փորձել հրաժարվել ծանր ու յուղոտ սննդից: Նվազեցրեք աղի ու համեմունքի քանակը: Սթրեսը վերացնելու փորձված միջոց է լողը: Շաբաթական ընդամենը 2 պարապմունքը կօգնի բարելավելու ինքնազգացողությունը: Երկու շաբաթից ո՛չ միայն ուտելուց հետո սրտխառնոցը կվերանա, այլև գլխացավը կնվազի և քունը կկարգավորվի: